VDSS sklep Pdp 748/2014
Sodna praksa Višjega delovnega in socialnega sodišča, 2014-08-21

Oddelek za individualne in kolektivne delovne spore

Borut Vukovič (preds.), Tatjana Prebil (poroč.), Biserka Kogej Dmitrovič

sodna taksa - delna oprostitev plačila - prejemnik denarne socialne pomoči

Sodišče oprosti stranko plačila takse v celoti, če stranka na podlagi odločbe pristojnega organa prejema denarno socialno pomoč po določbah zakona, ki ureja socialno varstvene prispevke in zakona, ki ureja uveljavljanje pravic iz javnih sredstev (čl. 11/1 ZST-1). Tožnik je prejemnik denarne socialne pomoči, zato je njegov predlog za oprostitev plačila sodne takse za tožbo utemeljen.

Pritožbi se ugodi in se sklep sodišča prve stopnje spremeni tako, da se tožnika oprosti plačila sodne takse za tožbo.

Z izpodbijanim sklepom je sodišče prve stopnje tožnika delno oprostilo plačila sodne takse za tožbo tako, da je iz naslova plačila sodne takse za tožbo dolžan poravnati 100,00 EUR v roku 15 dni od prejema sklepa na račun sodišča (I. točka izreka). V drugi točki izreka je odločilo, da sklep učinkuje od 5. 6. 2014.

Zoper sklep se pritožuje tožnik iz razloga zmotno in nepopolno ugotovljenega dejanskega stanja ter predlaga, da pritožbeno sodišče pritožbi ugodi in izpodbijani sklep spremeni tako, da tožnika v celoti oprosti plačila sodnih taks. Navaja, da je uživalec socialne pomoči iz javnih sredstev, zato bi moral biti oproščen plačila takse v celoti. Navedeno izhaja iz dveh odločb CSD A., ki jih prilaga k pritožbi.

Pritožbeno sodišče je preizkusilo izpodbijani sklep sodišča prve stopnje v mejah pritožbenih razlogov, pri čemer je po uradni dolžnosti in na podlagi 2. odstavka 350. člena Zakona o pravdnem postopku (ZPP, Ur. l. RS, št. 26/99 in naslednji) v zvezi s 1. odstavkom 366. člena ZPP pazilo na absolutne bistvene kršitve določb pravdnega postopka iz 1., 2., 3., 6., 7., 11. točke, razen glede obstoja in pravilnosti pooblastila za postopek pred sodiščem prve stopnje ter 12. in 14. točke 2. odstavka 339. člena ZPP in na pravilno uporabo materialnega prava.

Zakon o sodnih taksah (ZST-1, Ur. l. RS, št. 37/2008 in naslednji) v 11. členu določa, da sodišče oprosti stranko plačila takse v celoti, če stranka na podlagi odločbe pristojnega organa prejema denarno socialno pomoč po določbah zakona, ki ureja socialno varstvene prispevke in zakona, ki ureja uveljavljanje pravice iz javnih sredstev. Drugi odstavek 11. člena ZST-1 določa, da stranko, ki ni prejemnik denarne socialne pomoči po prejšnjem odstavku sodišče delno oprosti plačila taks, če bi bila s plačilom v celotnem znesku občutno zmanjšana sredstva, s katerimi se preživlja sama ali se preživljajo njeni družinski člani. V skladu s 3. odstavkom 11. člena ZST-1 sodišče stranki, ki ni prejemnik denarne pomoči po 1. odstavku tega člena odloži plačilo taks, ali ji dovoli obročno plačilo, če bi bila s takojšnjim plačilom ali s takojšnjim plačilom v celotnem znesku občutno zmanjšana sredstva s katerimi se preživlja sama, ali se preživljajo njeni družinski člani.

Sodišče prve stopnje je na podlagi podatkov tožnika, da je prejemnik denarne socialne pomoči, ki je znaša od 1. 8. 2013 265,22 EUR ocenilo, da bi bila s plačilom v celotnem znesku občutno zmanjšana sredstva, s katerimi se preživlja tožnik in družina, zato ga je delno oprostila plačila sodne takse. Sodišče prve stopnje ni upoštevalo določbe 1. odstavka 11. člena ZST-1, ki določa, da sodišče oprosti stranko plačila takse v celoti, če stranka na podlagi odločbe pristojnega organa prejema denarno socialno pomoč po določbah zakona, ki ureja socialno varstvene prispevke in zakona, ki ureja uveljavljanje pravic iz javnih sredstev. Ob ugotovitvi, da tožnik prejema denarno socialno pomoč je odločitev sodišča, da se ga le delno oprosti plačila sodne takse nepravilna.

Glede na navedeno je pritožbeno sodišče na podlagi 3. točke 365. člena v zvezi s 5. alineo 353. člena ZPP pritožbi ugodilo in izpodbijani sklep sodišča prve stopnje spremenilo tako, kot izhaja iz izreka tega sklepa.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.